stanford-oval/wikipedia huggingface dataset:
אילה רונאל
עבודתה המקצועית > כמרצה לאדריכלות

במקביל לעבודת כארכיטקטית, רונאל מרצה לארכיטקטורה בבית הספר לארכיטקטורה באוניברסיטת תל אביב בדרגת פרופסור חבר.
בנוסף לתפקידי ההוראה שהיא ממלאת באוניברסיטה כמרצה, היא מרכזת גם את פרויקט הגמר של הסטודנטים.
בשנת 2015 יזמה רונאל קורס אקדמי חדשני בנושא "התחדשות עירונית והעצמה קהילתית". הקורס שילב עשייה בנושא התחדשות עירונית והעצמה קהילתית במתחמי מגורים ביפו ונלמד בשיתוף עם הקליניקה למשפטים ועם החוג לסוציולוגיה ואנתרופולוגיה באוניברסיטה. במסגרת הקורס בחנו סטודנטים מתחמי מגורים ביפו והציעו פעולות והתערבויות לטווח ביניים ולשיפור המצב באופן מידי. הקורס אפשר לסטודנטים להכיר את הכוחות הפועלים בשטח, ולהתמודד עם שאלות של אחריות ואתיקה של תכנון.
עבודתה המקצועית > פעילות נוספת

רונאל פעלה ביישוב הערבי ג'סר א-זרקה: היא ייצגה את התושבים, יעצה להם בתחום התכנון והבנייה, והכינה תוכנית מתאר אלטרנטיבית ליישוב, בשיתוף עם נציגי ה תושבים. עבודתה נעשתה בשיתוף פעולה עם פרופ' נטע זיו והקליניקה למשפטים של אוניברסיטת תל אביב, וכללה גם: ארגון וריכוז מפגשי תושבים, ריכוז וארגון סדנת מתכננים שהתקיימה ביישוב ובמהלכה נידונו פתרונות שונים ליישוב (במאי 2015), וייצוג היישוב בוועדות התכנון והבנייה ומול משרד הפנים.
חיים אישיים

הייתה נשואה לארכיטקט איתן רונאל. אם לשלושה. אחד מבניה הוא העיתונאי אסף רונאל.
מתגוררת ביפו.
תערוכות שבהן השתתפה

תערוכת פרויקטי גמר של סטודנטים בנושא תכנון בבאר שבע, 2005.
הצגת פרויקט סטודנטים - תכנון מרחב שכונת נווה שאנן (תל אביב) בתערוכה שנושאה "העיר כבמה", קוודרנאלה בפראג, 2007 (07 PQ Prague quadrennial). (הפרויקט כלל הנחיית קבוצת סטודנטים - בשיתוף עם פרופ' אלינער ברזקי - נסיעה לפראג, הקמת התערוכה, והשתתפות באירועיה יחד עם קבוצת סטודנטים).
תצוגת "מרווח ציבורי" במסגרת הביאנלה הבין לאומית בבת ים לאדריכלות הנוף העירוני, 2008 (בשיתוף עם אדריכלית נטלי טל).
"אדריכלות מהסרטים", הנחיה והקמת הפרויקט האדריכלי בפסטיבל הסטודנטים הבינלאומי לסרטי סטודנטים 2010.
השתתפות ב "עומק השדה", תערוכת אדריכלות מצולמת לכנס האדריכלים הבינלאומי, מאי 2011 (בשיתוף עם הצלמת סיגל בן דוד, ואדריכלית מיכל בראייר).
הצגת "תוכניות בנות מימוש", מהתנגדות לתכנון, שלושה רגעים של תכנון אלטרנטיבי, תערוכה בגלריית בית האדריכל, יפו העתיקה (אוצרת: שלי כהן), אוקטובר 2013.
השתתפות בתערוכה "דיסצנזוס: חקיקה, תכנון, אדריכלות" (אוצרת: מאירה יגיד-חיימוביץ), מוזיאון תל אביב לאמנות, 2022
פרסומיה > מאמרים מקצועיים

אילה רונאל, "הטבעה, נוסחה, סדרה", 1280°C כתב עת לקרמיקה ותרבות חומרית, גיליון 16, סתיו 2007.
אילה רונאל, "סלמה, כפר שלם לקראת היסטוריה מרחבית בישראל" בקובץ: טובי פנסטר וחיים יעקובי (עורכים), זיכרון, השכחה והבניית המרחב, מכון ון ליר והוצאת הקיבוץ המאוחד, 2011.
Ayala Ronel, Efrat Cohen Bar, Dynamic planning initiated by residents: Implementable plans for the informal built urban fabric of the Palestinian neighbourhoods of East Jerusalem, Planning Theory and Practice, vol. 14, 2013
פרסומיה > מאמרי דעה בעיתון "הארץ"

אילה רונאל, הולילנד: הכיעור התחיל לפני אולמרט, באתר הארץ, 9 במאי 2014
אילה רונאל, לא לרכז את הקרקע רק אצל החזקים, באתר TheMarker‏, 30 באוגוסט 2015
אילה רונאל ואפרת כהן־בר, ביטול נוהל מוכתר הוא אסון תכנוני למזרח ירושלים, באתר TheMarker‏, 21 באפריל 2019
חוסה לואיס מוראלס

חוסה לואיס מוראלס נוגאלס (בספרדית: José Luis Morales Nogales; נולד ב-23 ביולי 1987) הוא כדורגלן ספרדי המשחק בעמדות הקיצוני והחלוץ בלבאנטה. מוראלס פרח בגיל מאוחר, והגיע ללה ליגה רק בגיל 27, עם לבאנטה, בה בילה את רוב הקריירה שלו. למוראלס מעל 311 הופעות במדיה, בהן כבש 69 שערים.
קריירת מועדונים

מוראלס, יליד מדריד, שיחק כדורגל חובבני עוד בשנות ה-20 לחייו בקבוצות פרלה ופואנלברדה, במדיה כבש 20 שערים וסיים עמה במקום השמיני בליגה הרביעית.
ב-1 ביולי 2011 הצטרף ללבאנטה ב'. ב-17 באפריל 2013 חתם לשנתיים בקבוצה הבכירה של המועדון.
מוראלס הושאל לאייבר מליגת המשנה ב-30 ביולי 2013.
הוא שיחק את משחקו הראשון ככדורגלן מקצועי ב־18 באוגוסט בניצחון 2–1 על ריאל חאאן. הוא כבש את השער הראשון שלו ב־27 באוקטובר, בניצחון 2–0 על ברצלונה אתלטיק, וסייע לקבוצה להעפיל ללה ליגה לראשונה בתולדותיה.
לאחר שחזר ללבאנטה, הוא ערך את הופעת הבכורה שלו בלה ליגה ב־30 באוגוסט 2014 בהפסד 3–0 לאתלטיק בילבאו. הוא כבש את השער הראשון שלו בלה ליגה ב־4 באוקטובר, בתיקו 3–3 נגד קבוצתו לשעבר, אייבר.
בעונת 2020/21 בישל מוראלס 13 שערים, ובנוסף ביסס את עצמו כמלך השערים של לבאנטה בכל הזמנים בליגה הבכירה.
ב-24 ביוני 2022 חתם לשנתיים בויאריאל. ב-13 באוגוסט ערך הופעת בכורה בקבוצה, בניצחון 0–3 על ריאל ואיאדוליד. ב-4 בספטמבר כבש שער ראשון, בניצחון 0–4 על אלצ'ה.
ב-26 בנובמבר 2023 הבקיע שלושער ראשון בקריירה, בניצחון קבוצתו ויאריאל על אוססונה 3-1.
תארים

ליגת המשנה בספרד: 2013/14
ליגת המשנה בספרד: 2016/17
הערות שוליים

↑  Levante UD :: Juanma Fernández y José Luis Morales, nuevas incorporaciones para el Levante UD B, web.archive.org, ‏29 באוקטובר 2013
↑  MARCA.com, Morales jugar� cedido en Eibar, MARCA (בספרדית)
↑  Javier Ayuso, Web oficial del Villarreal CF - Comandante groguet, Web oficial del Villarreal CF (ב־European Spanish)
↑  Jamie Kemble, Jose Luis Morales hat-trick sees Villarreal defeat Osasuna in Marcelino’s home opener, 26-11-2023
אלגנטיות

האלגנטיות של האפוק מאת פרדריק סולקרואה
דוגמה ל"יופי בשיטה" - הוכחה פשוטה ואלגנטית למשפט פיתגורס .
אלגנטיות היא יופי שמפגין יעילות ופשטות יוצאי דופן.
אלגנטיות משמשת לעיתים קרובות כסטנדרט לטעם טוב, במיוחד בעיצוב חזותי, אמנויות דקורטיביות, ספרות, מדע ואסתטיקה של המתמטיקה.
דברים אלגנטיים מפגינים לעיתים קרובות חן מעודן, ומצביעים על בשלות, ובמקרה של מתמטיקה, שליטה עמוקה בנושא.
מושג האלגנטיות

מושג האלגנטיות כולל בתוכו פשטות ועקביות של עיצוב, תוך התמקדות בתכונות המהותיות של האובייקט. אלגנטיות באמנות עשויה לכלול גם חן מכובד, או סגנון בעל יופי מאופק.
ביטויים חזותיים נחשבים לעיתים קרובות לאלגנטיים, אם הם עושים שימוש במספר קטן של צבעים וגירויים, תוך הדגשת התכנים האחרים.
בפילוסופיה של המדע

בפילוסופיה של המדע, ישנם שני מושגים המתייחסים לשני היבטים של פשטות: אלגנטיות (פשטות תחבירית), שמתייחסת למספר ולמורכבות של ההשערות בהן תאוריה משתמשת, וצמצום (פשטות אונטולוגית), המתייחס למספר ולמורכבות של הנחות היסוד.
במתמטיקה

בפתרון בעיות מתמטי, הפתרון לבעיה (כגון הוכחה למשפט מתמטי) נחשב כבעל אלגנטיות מתמטית אם הוא פשוט ומלא תובנות אך עם זאת יעיל וקונסטרוקטיבי. פתרונות מסוג זה משתמשים בדרך כלל בכמות מינימלית של הנחות וחישובים, ועם זאת מתווים גישה הניתנת להכללה באופן רחב. באופן דומה, תוכנית מחשב או אלגוריתם הם אלגנטיים אם הם משתמשים בכמות קטנה של קוד להשגת תוצאה אפקטיבית במיוחד.
בהנדסה

בהנדסה, פתרון עשוי להיחשב אלגנטי אם הוא משתמש בשיטה לא צפויה ליצירת פתרון שהוא יעיל ופשוט במיוחד. פתרון הנדסי אלגנטי עשוי לפתור מספר בעיות בבת אחת, במיוחד בעיות שלא נחשבו כקשורות זו בזו. אפשר לומר כי ניתן למדוד אלגנטיות עבור פתרון בעיות הנדסיות כיחס בין מורכבות הבעיה לבין מורכבות הפתרון. לפיכך פתרון פשוט (בעל מורכבות נמוכה) לבעיה בעלת מורכבות גבוהה נתפס כאלגנטי. מדד זה אינו מציע תהליך ליצירת פתרונות הנדסיים אלגנטיים, אולם הוא מהווה דרך להעריך ולהשוות אלגנטיות של מספר פתרונות נתונים.
באופנה

תפיסת האלגנטיות באופנה קשורה לעיתים קרובות לטעם המודרני של צמצום ואנדרסטייטמנט שפיתחו חברות קפיטליסטיות כדי להקרין תחושת סטטוס. אלגנטיות עונה על הצורך של קפיטליזם מודרני לשלב בין צרכים סותרים של נראות וצמצום. בניגוד למושגים דומים כמו זוהר, אלגנטיות היא פרקטיקת יוניסקס. היא התפתחה בתחילה בקרב הגברים במעמדות הגבוהים לאחר המהפכה הצרפתית. אופנת בגדי הנשים אימצה את האלגנטיות מאוחר יותר, מהמאה ה-20 ואילך. גישה אלגנטית ללבוש ננקטה על ידי המעמדות הגבוהים כדי להתרחק מוולגריות, שנתפסה כמשוייכת למעמד חברתי נמוך יותר.
לקריאה נוספת

Schiro, Anne-Marie (30 באוגוסט 1988). "For Galanos, Elegance Is Eternal". The New York Times. {{cite news}}:  (עזרה)
הערות שוליים

↑  "Definition of ELEGANCE". www.merriam-webster.com (באנגלית). נבדק ב-2019-11-20.
↑  Walden, Stephanie. "The Elements of Elegance: What Makes Design 'Sophisticated'?". Mashable (באנגלית). נבדק ב-2019-11-20.
↑  Alan Baker, Simplicity, Summer 2022, Metaphysics Research Lab, Stanford University, 2022
↑  Perrin, Chad (16 באוגוסט 2006). "ITLOG Import: Elegance". Chad Perrin: SOB. אורכב מ-המקור ב-30 ביולי 2020. נבדק ב-9 ביוני 2008. {{cite web}}:  (עזרה)
↑  Efatmaneshnik, Mahmoud; Ryan, Mike (2019), "On the Definitions of Sufficiency and Elegance in Systems Design", IEEE Systems Journal, 13 (3): 2077–2088, doi:10.1109/JSYST.2018.2875152
↑  Giuppy D’Aura, The Silence of Garments Modernity and the conquest of elegance, Aisthema, 2021
| --- | --- |
בקרת זהויות :  BnF: cb120681315 (data)  GND: 7564301-7  SUDOC: 028952227
הוגו פון מוהל

| --- | --- |

 לידה:  8 באפריל 1805 שטוטגרט, נסיכות הבוחר מוירטמברג 
 פטירה:  1 באפריל 1872 (בגיל 66) טיבינגן, הרפובליקה הפדרלית של גרמניה 
 שם לידה:  Hugo Mohl 
 מקום מגורים:  ממלכת וירטמברג 
 מקום לימודים:  אוניברסיטת טיבינגן 
 מוסדות:  אוניברסיטת טיבינגן  אוניברסיטת ברן 
 תלמידי דוקטורט:  Ernst Adolph Barth 
 פרסים והוקרה:  אות המסדר מקסימיליאן של בוואריה למדעים ואמנויות (1853)  חבר זר של החברה המלכותית (26 במרץ 1868) 
 
הוגו פון מוהל (בגרמנית:Hugo von Mohl, ‏ 8 באפריל 1805 – 1 באפריל 1872) היה בוטנאי, אנטומיסט ופיזיולוג גרמני מחבל וירטמברג, אחד מאבות הציטולוגיה של הצמחים. היה רופא בהכשרתו הראשונית. הוא כיהן לזמן קצר כפרופסור לפיזיולוגיה באוניברסיטאות ברן ואחר כך, בשנים 1835 - 1872, שימש כפרופסור לבוטניקה בטיבינגן.
קורות חייו > ילדות וצעירות

הוגו פון מוהל נולד ב-1805 בשטוטגרט, נסיכות הבוחר מוירטמברג, כבנה הרביעי של משפחה גרמנית לותרנית. אביו, בנימין פרדיננד פון מוהל (1845-1767) היה משפטן, שמילא תפקידי שר הפנים והדתות, וכיהן כראש הקונסיסטוריה האוונגלית של וירטמברג. הוא היה נכד של המשפטן יוהאן יאקוב מוזר שכונה "אבי המשפט החוקתי הגרמני". האם, לואיזה לבית אאוטנריט (1843-1776) הייתה בת של הפקיד הבכיר יוהאן פרידריך פון אאוטנריט ואחות של רופא ידוע בטיבינגן.
פון מוהל למד 12 שנים בגימנסיה בשטוטגרט. מנעוריו הוא גילה עיניין רב בבוטניקה, מינרלוגיה, פיזיקה, בעיקר אופטיקה. בשנים 1828-1823 למד בפקולטה לרפואה של אוניברסיטת טיבינגן וסיים את לימודיו בהצטיינות.
קורות חייו > פעילותו המדעית והאקדמית

בתום לימודיו הוא נסע למינכן שם התערה בחוג של בוטנאים ונחשף לחומרים רבים מהעולם הצומח, שחלקו הובא מברזיל ומאזורים אחרים בעולם. כעוזר של הפרופסור קרל פון מרציוס באוניברסיטת מינכן חקר פון מוהל באת אנטומיית הצמחים, בעיקר של שרכאים, ציקסאים ודקליים.
הור קיבל הצעה לעבוד כסגן אחראי על הגנים בסנקט פטרבורג, אבל ב-1832 התקבל כפרופסור לפיזיולוגיה באוניברסיטת ברן הצעירה. בהמשך, מ-1835 ועד מותו כיהן פון מוהל כפרופסור לבוטניקה באוניברסיטת טיבינגן.
הוא נהנה מאוד מהעבודה במעבדה ובספרייה ומשכלול המכשירים האופטיים והכנת חומרים לחקר מיקרוסקופי. חבים לו שיטות דיקור מיוחדות של החומר הצמחי המשמשות לבדיקתו במיקרוסקופ.
כתביו המדעיים של פון מוהל מכסים תקופה של ארבעים וארבע שנות מחקר. החשובים מביניהם פורסמו מחדש ב-1845 בכרך אחד שכונה "כתבים שונים" - Vermischte Schriften
הם דנו במגוון נושאים, אבל בעיקר במבנה האנטומי וההיסטולוגי של הצמחים
אחרי שרוברט בראון ואחרים זיהו את גרעין התא, ב-1844 – 1846 הגדיר פון מוהל לראשונה (אולי הוקדם בתגלית זו על ידי דוז'רדן הצרפתי ב-1835) את הפרוטופלזמה - החומר הגרגירי, הקולואידי שבו נמצא גרעין התא. בשם "פרוטופלזמה" השתמש לפניו יאן אוונגליסטה פורקינייה ככינוי לחומר העוברי שבביצה.
פון מוהל מצא שהפרוטופלזמה היא המקור לתנועות התאיות שעוררו בעבר את תשומת לבם של המדענים.
פון מוהל היה הראשון שגילה ב-1835 שהתאים החדשים בצמחים נולדים באמצעות התרבות תאית. מסקונתיו אלה הסתמכו על מחקרים על אצות, כגון Conferva glomerata או Cladophora glomerata. וילהלם פלמינג גילה לאחר מכן את שלבי חלוקת התאים.
פון מוהל תיאר לראשונה את התנהלות הפרוטופלזמה בזמן חלוקת התא. תצפיותיו סתרו את התאוריה של מתיאס שליידן על ההיווצרותן החופשית של התאים. חשובים במיוחד היו מחקריו על דפני התאים. פון מוהל תמך בהשקפה שדופן התא גדל על ידי אפוזיציה, כפי שסבורים גם כיום.
הוא הסביר את טבעם האמיתי של הגממיות (pits) והראה את המקור התאי של העצות (vessels) ושל התאים הסיביים. על ידי תגליות אלה הפך פון מוהל לאחד מאבות תורת התא.
את ממצאיו על היווצרות התאים הוא אסף בספרו Die vegetabilische Zelle (1851) - "על התא הצמחי".
בעקבות כמה חוקרים שפיתחו את המחקר מיקרוסקופי עוד במאה השבע עשרה עד תחילת המאה התשע עשרה - כמו אנטוני ואן לוונהוק (1678), אחר כך קומפרטי (1791), שפרנגל (1802), פייר-ז'וזף פלטייה וז'וזף - ביינאמה קוונטו (1818) שהבחינו לראשונה גרגרים ירוקים בתאי הצמחים הירוקים, הגיע פון מוהל ב-1837 לתיאור מפורט ("סטרומה", ממברנות פנימיות" וכו') של האברונים נושאי כלורופיל שהוא קרא להם Chlorophylkörnen ולימים נקראו כלורופלסטים.
מחקריו המוקדמים של פון מוהל על מבנה של הדקליים, של הציקסאים ושל שלושה מיני שרכיים הניחו את התשתית להתפתחות המחקר בנושא. כך גם מחקריו על איזוטים (1840).
מחקריו המאוחרים יותר התמקדו בגבעוליהם של הדו-פסיגיים ושל חשופי הזרע.
בתצפיותיו על השעם ועל הקליפות הוא הסביר לראשונה את היווצרותם ומקורם של הסוגים השונים של קליפה, ותיקן טעויות לגבי העדשתיות (lenticels)
בעקבות עבודתו המוקדמת בנושא מקור הפיוניות (stomata) (1838) כתב פון מוהל מאמר קלאסי על פתיחתן וסגירתן. (1850)
ב-1843 יחד עם שלכטנדל הקים מוהל את השבועון המדעי לבוטניקה Botanische Zeitung אותו שניהם ערכו ביחד עד יום מותו. פון מוהל לא חשק בכתיבת ספרי לימוד גדולים ופעם נסוג באמצע ממשימת כתיבת ספר כזה בעת ששיתף פעולה עם הופמייסטר.
בשנים האחרונות לחייו צמצם את פעילותו, ככל הנראה בגלל הידרדרות בבריאותו.
פון מוהל מת באופן פתאומי בטיבינגן באפריל 1872
חייו הפרטיים

הוגו פון מוהל היה רווק כל חייו.
אחיו, פרט מאחד מהם שמת בגיל צעיר, היו גם הם אקדמאים מוכשרים: רוברט, היה משפטן, פרופסור בטיבינגן ובהיידלברג, יוליוס היה מזרחן, פרופסור בקולז' דה פראנס, ומוריץ היה כלכלן, וחבר בפרלמנט.
פרסים ואותות הוקרה

1832 - חבר באקדמיה לאופולדינה, אקדמיה גרמנית לחוקרי הטבע
1850 - חבר זר באקדמיה המלכותית השוודית למדעים
1853 - עיטור המסדר מקסימיליאן של בוואריה למדעים ולאמנויות
18542 בדצמבר - חבר בהתכתבות באקדמיה הרוסית למדעים בסנקט פטרבורג
26 במרץ 1868 - חבר בחברה המלכותית של לונדון
כתבים

1827 - (עבודה שהוצגה בתחרות בפקולטה לרפואה) Ueber den Bau und das Winden der Ranken und Schlingpflanzen (על המבנה והפיתולים של הקנוקנות ושל הצמחים המטפסים)
1831 - De palmarum structura (על מבנה הדקלים)
1833 - Einige Bemerkungen über die Entwickelung und den Bau der Sporen der cryptogamischen Gewächse
(כמה הערות על ההתפתחות והמבנה של נבגי הצמחים חסרי הזרע)
1834 - Über den Bau und die Formen der Pollenkörner (על המבנה ועל צורות האבקות
1835 - Ueber die Vermehrung der Pflanzenzellen durch Theilung (על התרבות תאי הצמחים באמצעות חלוקת התא)
1837 - Ueber den Bau der vegetabilischen Zellmembran (על מבנה קרום התא אצל הצמחים)
1845 - Ueber den Protoplasma (על הפרוטופלזמה)
1846 - Vermischte Schriften botanischen Inhalts (כתבים שונים בנושאים בוטאניים)
Mikrographie oder Anleitung zur Kenntnis und zum Gebrauch des Mikroskops1846
(מיקרוגרפיה או הנחיות להכרת המיקרוסקופ והשימוש בו)
1851 - Grundzüge der Anatomie und Physiologie der vegetabilischen Zelle
(יסודות האנטומיה והפיזיולוגיה של התאים הצמחיים)
לקריאה נוספת

Julius von Sachs.. Die Geschichte der Botanik vom 16. Jahrhundert bis 1860, 1871-1872 p. 292 etc
.J.F. Leroy - Botanica, în René Taton - Istoria generală a științei - Știința contemporană Editura Științifică și Enciclopedică București 1976 (תרגום לרומנית)
(ז'.פ. לרואה ב-אנה טטון - ההיסטוריה הכללית של המדע - המדע העכשווי)
הערות שוליים

↑  J.F. Leroy in R.Taton 1976 עמ' 789
↑  האקדמיה הרוסית למדעים
| --- | --- |
בקרת זהויות :  NLI: 987007295387205171  BnF: cb12562999d (data)  Botanist: Mohl  CiNii: DA02710459  DSI: 3456  GND: 118830538  ISNI: 0000 0001 2130 4570  LCCN: n86836762  NLA: 36016873  NLG: 241851  NTA: 070406634  RERO: 02-A012917369  SUDOC: 085218243  Trove: 1187231  VIAF: 44415429   WorldCat (עם VIAF): 44415429
Drowned World/Substitute for Love

"Drowned World/Substitute for Love" (בעברית: "הָעוֹלָם טוֹבֵעַ/תַּחְלִיף לְאַהֲבָה") הוא שיר שהוקלט על ידי הזמרת-יוצרת האמריקאית מדונה, מתוך אלבום האולפן השביעי שלה, Ray of Light ‏(1998). הוא נכתב והופק על ידי מדונה ויליאם אורביט, עם כותבי שירים נוספים ביניהם רוד מקיואן, אניטה קר ודייוויד קולינס. מקיואן וקר קיבלו את הקרדיטים בהערות האלבום עקב השימוש בדגימה מאחד השירים שלהם, "Why I Follow the Tigers".‏ "Drowned World/Substitute for Love" הוא שיר פופ אמביינטי המשלב גם את סוגת הטריפ הופ, ומתאר באופן מילולי את השינוי הרוחני של מדונה והעיסוק שלה בקבלה. כמו כן, הוא עוסק אחר חיפוש אהבה אותנטית על פני בריתות שטחיות.
"Drowned World/Substitute for Love" הופץ כסינגל השלישי מתוך האלבום ב-24 באוגוסט 1998, ברחבי העולם, מלבד בארצות הברית. הוא הפך לסינגל השביעי של מדונה בספרד שדורג במקום הראשון, בעודו נמצא בעשירייה הראשונה באיסלנד ובממלכה המאוחדת. הבי-סייד שלו, "Sky Fits Heaven", הגיע למקום ה-41 במצעד שירי הדאנס קלאב.
לשיר הופץ וידאו קליפ נלווה ובו מדונה בורחת מצלמי פפראצי עד שהיא מגיעה לביתה. הקליפ ספג ביקורות חריפות ברחבי העולם עקב סצנות מרדף הפפראצי; תרחיש דומה למותה של דיאנה, נסיכת ויילס ב-1997. השיר בוצע בשניים מסיבובי ההופעות של מדונה, "Drowned World Tour" (2001) ו-"Confessions Tour" (2006). היא גם ביצעה את הרצועה בהופעה שאירעה בלונדון במהלך סיבוב ההופעות שלה, "Rebel Heart Tour" (2015–2016), לזכרו של קולינס, כמו גם במופע "Madonna: Tears of a Clown" במלבורן.
רקע והוצאה

| 0 | 1 | 2 |
| --- | --- | --- |

כותבי השירים רוד מקיואן ואניטה קר קיבלו קרדיטים ככותבים  עקב השימוש בדגימה מ-"Why I Follow the Tigers".
בין 1996 ליציאתו של Ray of Light ב-22 בפברואר 1998, עברה מדונה מספר "חוויות משנות חיים", ביניהן לידת בתה הבכורה לורדס מריה צ'יקונה ליאון, התעניינותה במיסטיקה מזרחית (תורת הנסתר) ובקבלה (תורת הסוד והמיסטיקה היהודית), וגילום התפקיד הראשי בעיבוד הקולנועי למחזמר "אוויטה" (1996). שנה לאחר מכן, בעקבות קידום הפסקול של הסרט, היא החלה לעבוד על Ray of Light; האלבום שיקף את נקודות המבט המשתנות שלה לגבי החיים. מדונה כתבה שירים עם ויליאם אורביט, פטריק לאונרד, ריק נואלס ובייביפייס. אך השירים שנכתבו עם האחרון לא הגיעו לרשימת הרצועות הסופית. הסופרת קרול בנסון ציינה כי מדובר ב"אלבום דאנס רוחני ועמוק", כאשר עיקרו מבוסס על שחרורה של מדונה מהקריירה שלה והזהויות הרבות שנטלה על עצמה במהלך השנים. האימהות ריככה את הזמרת מבחינה רגשית, מה שבא לידי ביטוי בשירים. היא התחילה לדבר על רעיונות והשתמשה במילים שרמזו על מחשבות עמוקות ואישיות, ולא במנגינות הדאנס הרגילות שאפיינו את שיריה הראשונים שהוציאה במהלך הקריירה שלה.
"Drowned World/Substitute for Love", השיר הראשון באלבום, נכתב והופק על ידי מדונה ואורביט, עם כותבים נוספים ביניהם רוד מקיואן, אניטה קר ודייוויד קולינס. המנהל של הזמר גיא עוזרי טלפן וביקש מאורביט להשתתף בהקלטות האלבום. אורביט שלח למדונה קלטת אודיו דיגיטלית שהורכבה מ-13 רצועות (DAT), וכללה גרסת דמו של הרצועה. השיר כלל דגימה מהשיר "Why I Follow the Tigers" מאת סן סבסטיאן סטרינגס, קבוצה שנוצרה על ידי קר ומקיואן כאחד. הדגימה הקולית הייתה של אדם שהקריא את המילים "אתה רואה". מאוחר יותר, נחשף שהשחקן האמריקאי ג'סי פירסון היה זה שהקליט את צמד המילים. מקיואן וקר קיבלו קרדיטים ככותביו של "Drowned World/Substitute for Love" בשל הכללת הדגימה, וגם כיוון שמבחינה נושאית הרצועה עוקבת אחר קו העלילה שהתרחש ב-"Why I Follow the Tigers". מדונה הייתה מעריצה גדולה של עיצוב הפנים של קולינס וביקשה ממנו לעצב מועדון לילה של אחד מחבריה במיאמי. בהמשך, הוא הוכר כאחד הכותבים בשיר.
כרצועה החשובה ביותר באלבום לפי הזמרת, "Drowned World/Substitute for Love" הופץ כסינגל השלישי מ-Ray of Light ב-24 באוגוסט 1998, ברחבי העולם, למעט בארצות הברית. בשוק האחרון, הסינגל השני מתוך האלבום "Ray of Light" הופץ באיחור של חודש, אז חברת התקליטים של מדונה החליטה להוציא את "Drowned World/Substitute for Love" מחוץ לאמריקה הצפונית, ובכך לסגור את הפער בן החודש בין הסינגל הבא, "The Power of Good-Bye" (1998). עבור השיר נוצרו רמיקסים בידי מוזיקאים כמו בריאן "BT" טרנסאו וסאשה. לפי בילבורד, הרמיקסים של "Drowned World/Substitute for Love" היו למצופים ביותר מהאלבום.
הקלטה והרכב

"Drowned World/Substitute for Love" הוקלט, עם שאר האלבום, באולפן לאראבי נורת' בצפון הוליווד, קליפורניה. המאסטרינג שלו בוצע על ידי טד ג'נסן באולפני סטרלינג בניו יורק. הוא תואר כשיר פופ אמביינטי, ושמו נגזר מרומן המדע הבדיוני הפוסט-אפוקליפטי של הסופר הבריטי ג'יי. ג'י. באלארד, "העולם הטובע" (1962). הקלטת הגרסה הסופית התקדמה בצורה משמעותית בזכות קלטת ה-DAT, אותה תיאר אורביט כ"סרנדיפיות". עם זאת הם שמרו על ה"חספוס" הראשוני, והתנגדו להוספת יותר מדי שינויים. המפיק הוסיף אפקטים "מהדהדים" בעלי פעימות אקראיות, וצלילי התופים נוצרו באמצעות חיבור קטעי מוזיקה מסוימים. מדונה ואורביט ניהלו מפגש הקלטות בלוס אנג'לס, אך הדבר לא הצליח. במקום זאת, אורביט הזמין את פרגוס ג'ראנד לנגן על התופים באולפן הקלטות בלונדון. אורביט ערך את הצלילים בתחנת העבודה שלו וחתך אותם באופן ידני, במקום להשתמש בתוכנת עריכה אוטומטית כמו ReCycle (אנ').

השיר מתחיל עם מוזיקת אווירה וצלילי סטריאו בעלי תנודות שונות. הקטע נמשך 40 שניות. המוזיקה מתחלפת לטריפ הופ וברקע נשמעים צלילים פסיכדליים. בעת שהדגימה של מקיואן כוללת את המילים "אתה רואה", מדונה מבצעת את המילים הראשונות, "החלפתי תהילה באהבה / ללא מחשבה שנייה", ובסביבות הדקה ה-1:30, התופים מתחילים עם הפזמון הראשון. הקומפוזיציה נבנית לאט, עם צלילי גיטרה דמויי ג'ימי הנדריקס המשלימים את המוזיקה עצמה. גיטרה אקוסטית נשמעת החל מהדקה ה-2:49, וצלילי פסנתר נשמעים במקצת. למיקס מתווספים ארפג'ים המורכבים מגיטרה חשמלית, ובסופו של דבר צלילי התופים הופכים לדומיננטיים. אורביט מוסיף צלילי גיטרות נוספים ומגביר את הווליום כשהצלילים האלקטרוניים הופכים לדומיננטיים גם כן. השירה של מדונה צוברת תאוצה ועוצמה, וכוללת את השורות, "אין דוכן לילה אחד, לא רחוק מהאדמה / אין אש שאני יכולה להצית", ולפתע מתפוגגת.
לאורך השיר, שירתה של מדונה "מאופקת" באופייה, ומעוררת דימויים והרהורים, כאשר המנגינה תוארה כ"עדינה" למאזין. בראיין לארק מ-The Michigan Daily תיאר את השירה והנימה של מדונה כ"בעלת נשמה". לפי התווים שפורסמו ב-Musicnotes.com, השיר נקבע בסימן זמן משותף, ונכתב בסולם סי מז'ור. יש לו קצב איטי של 72 פעימות בדקה כשקולותיה של מדונה נעים מהתווים של F♯3 ועד A4. הרצועה מתחילה במהלך הרמוני בסיסי של F♯5–G♯5–E5–A5–G♯5, המשתנה ל-A5–G♯5–B–C♯m7 במהלך שאר הבתים ו-A–E9–B♭ בפזמון.
מבחינה לירית, "Drowned World/Substitute for Love" מוצא את מדונה לוקחת דין וחשבון על חייה, התהילה וההתרפקות שלה, תוך כדי הערכת הקריירה והמסע שלה. זהו תקציר של חווית התהילה שלה, המודגם בשורות כגון, "קיבלתי בדיוק את מה שביקשתי [...] רצצה, ממהרת בחזרה לעוד [...] ועכשיו אני מגלה, שיניתי את דעתי". ריקי רוקסבי, מחבר הספר, The Complete Guide to the Music of Madonna, ציין שהרצועה הסתיימה בשורה "זוהי הדת שלי", המציינת את המחשבות והנושאים הרוחניים הקיימים ב-Ray of Light. לדברי הסופרת והעיתונאית הבריטית לוסי או'בריאן, שחיברה את הספר, Madonna: Like an Icon, המילים של השיר נוגעות בתשוקתה של מדונה לתהילה וכיצד היא הרסה בסופו של דבר את מערכות היחסים האישיות שלה, ובכך "הגדירה את הטון לאלבום". בריאיון למגזין Q, מדונה הסבירה:
אני מבינה, ואני מבינה את זה כבר שנים, שהאישור – הכוונה של להיסחף ולהיות פופולרי ואהוב על ידי אנשים בדרכים אוניברסליות – הוא ממש לא תחליף לאהוב באמת. אבל אם אתה צריך להיות נאהב. תחליף, זה בערך הדבר הטוב ביותר שיש.